গুমলার ডুমরি থানা এলাকার প্রত্যন্ত গ্রাম কুটলুভান্দার। এই গ্রাম থেকেই বৃদ্ধ মানুষদের সেবা করতে ইয়েমেন গিয়েছিলেন সিস্টার অ্যানসেলনা (৫৭)। আজ সকালে অ্যানসেলনার বাড়িতে খবর আসে জঙ্গিদের গুলিতে মারা গিয়েছেন তিনি। মুহূর্তে বদলে যায় বাড়ির পরিবেশ। অ্যানসেলনার মৃত্যু সংবাদ পেয়ে গোটা গ্রামই যেন শোকাতুর। রাঁচির ‘মিশনারিজ অব চ্যারিটি’র রিজিওনাল সুপিরিয়র সিস্টার সেবাস্টিনো ও দু’জন ফাদার গুমলায় অ্যানসেলনার বাড়ি যান। সিস্টার স্যাবিস্টানো বলেন, “সেবা করতে গিয়ে মৃত্যু হয়েছে অ্যানসলনার। এক মহান সেবিকাকে হারালাম। তাঁর মৃত্যু এক অপূরণীয় ক্ষতি। তাঁর দেহ আর দেশে ফেরানো হবে না। ইয়েমেনের আডেনেই তাঁকে সমাধিস্থ করা হবে।।” রাঁচির ‘মিশনারিজ অব চ্যারিটি’ সূত্রে জানা গিয়েছে, আডেনের ওই বৃদ্ধাবাসের নাম ‘মিশনারিজ চ্যারটি কনভেন্ট অ্যান্ড নার্সিংহোম ফর এলডারি অ্যান্ড ডিসায়বেল পার্সন’। অন্য দিনগুলোর মতো ৪ মার্চও ওই বৃদ্ধাবাসের বাসিন্দাদের দুপুরের খাবার দিচ্ছিলেন অ্যানসেলনা-সহ চারজন সিস্টার। হঠাৎই খাবার ঘরে কয়েকজন জঙ্গি ঢুকে গুলি চালাতে শুরু করে। বৃদ্ধ-বৃদ্ধাদের সঙ্গে চারজন সিস্টারকেও গুলি করে মারে জঙ্গিরা। তাঁদের মৃত্যুর ঘটনায় দুঃখপ্রকাশ করেছেন পোপ ফ্রান্সিস। অ্যানসেলনার এই মৃত্যু মানতে পারছেন না কুটলুভান্দারের বাসিন্দারা। তাঁরা জানান, গ্রামে তিনি সিসিলিয়া মিন্জ নামেই পরিচিত। বাবার নাম ইমল মিন্জ। মায়ের নাম ফুলমণি। শুধু অ্যানসেলনাই নন, আদিবাসী খ্রিষ্টান পরিবারটির সবাই গ্রামের বিপদে ঝাঁপিয়ে পড়তেন। গরিব পরিবারে সাত ভাইবোনের সঙ্গে বড় হয়েছিলেন অ্যানসেলনা। পড়তেন গুমলার একটি কনভেন্ট স্কুলে। মাত্র কুড়ি বছর বয়স থেকেই অন্যানসেলনা ‘মিশনারি অব চ্যারটি’র সঙ্গে যুক্ত। রাঁচিতে কিছুদিন কাজ করার পরে কলকাতা চলে যান। বছর দুই আেগে তিনি আডেনে যান। কুটলুভান্দার বাসিন্দারা জানান, অ্যানসেলনা শেষবার গ্রামে আসেন ২০০৮ সালে। গ্রামবাসীদের মতে, জঙ্গিরা তাঁদের গ্রামের মেয়েকে খুন করেছে ঠিকই, কিন্তু অ্যানসেলনার মুখে লেগে থাকা ওই হাসির স্মৃতিটা তারা মুছতে পারবে না।